Állami elismerés egyetemi oktatóknak | Hírek
2019. március 18. - 11:52 A nemzeti ünnep alkalmából a Magyar Érdemrend közép-, lovag- és tisztikeresztjét, Liszt Ferenc-díjat, valamint Batthyány-Strattmann László-díjat vehetett át a Debreceni Egyetem négy professzora és egy adjunktusa.
A belgyógyászat területén több évtizede lelkiismeretesen, kiemelkedő színvonalon végzett gyógyító és szakmai munkája, valamint sokrétű tudományos tevékenysége elismeréseként a Magyar Érdemrend középkeresztje polgári tagozata kitüntetésben részesült Illés Árpád, a Debreceni Egyetem Klinikai Központ Belgyógyászati Klinikájának egyetemi tanára. A Hematológiai Tanszék vezető professzora részére Áder János köztársasági elnök adta át az elismerést március 15-én a Parlament kupolacsarnokában.
Magyar Érdemrend tisztikereszt polgári tagozat kitüntetést kapott Dobos István, a Debreceni Egyetem Bölcsészettudományi Kar Magyar Irodalom- és Kultúratudományi Intézetének egyetemi tanára. Az elismerést Áder János köztársasági elnök megbízásából adta át Palkovics László innovációs és technológiai miniszter hétfőn a Budapesti Gazdasági Egyetemen rendezett eseményen.